b'\n_START_ARTICLE_\nEl Casal (Bellmunt del Priorat)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta baixa, un pis i golfes, obert per teulada a dos vessants. La fa\xc3\xa7ana, aliena a la tipologia popular, presenta una porta principal de llinda de pedra, recta, i una porta auxiliar i una finestra a la planta baixa, tres balcons separats per falses columnes que arriben a un fris recte sota teulada i que separen tamb\xc3\xa9 les corresponents finestres de les golfes. L\'interior ha estat convenientment modificat per a complir amb les funcions pr\xc3\xb2pies d\'un estatge social. \xc3\x89s de destacar el celler i una porta de fusta tallada al primer pis.\n_START_SECTION_\nHist\xc3\xb2ria\n_START_PARAGRAPH_\nLa casa degu\xc3\xa9 ser aixecada durant el segle XIX per la fam\xc3\xadlia Gil, que la vengu\xc3\xa9 a una societat obrera en temps de la Segona Rep\xc3\xbablica. Acabada la Guerra Civil, l\'edifici pass\xc3\xa0 a mans de la creditora de la societat, per impagament del pr\xc3\xa9stec obtingut per a adquirir-la. Els baixos, per\xc3\xb2, continuaren essent ocupats pel caf\xc3\xa8 del poble. Durant la d\xc3\xa8cada de 1970 la societat "El Casal" aconsegu\xc3\xad comprar l\'edifici que, convenientment restaurat i modificat, constitueix avui el m\xc3\xa9s important element de la vida social.'